**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL BĮ KLAIPĖDOS „VIESULO“ sporto CENTRO TEIKIAMŲ PASLAUGŲ ĮKAINIŲ PATVIRTINIMO“**

**1. Sprendimo projekto esmė.**

Sprendimo projektu prašome leisti biudžetinei įstaigai Klaipėdos „Viesulo“ sporto centrui teikti mokamas sportinės veiklos paslaugas žemės sklype adresu Naikupės g. 25A, 25B, Klaipėdoje bei patvirtinti sporto aikštyno teikiamų paslaugų 1 valandos įkainį – 4,5 Eur.

**2. Projekto rengimą paskatinusios priežastys ir kuo remiantis parengtas sprendimas.**

Projektas parengtas vadovaujantis Lietuvos Respublikos vietos savivaldos įstatymo 16 straipsniu, kuriame numatyta išimtinė tarybos kompetencija. Viena iš tokių - kainų ir tarifų už savivaldybės kontroliuojamų įmonių, savivaldybės biudžetinių ir viešųjų įstaigų (kurių savininkė yra savivaldybė) teikiamas atlygintinas paslaugas nustatymas.

Pagal Lietuvos Respublikos Pridėtinės vertės mokesčio įstatymo 23 straipsnio 4 dalį PVM neapmokestinamos pelno nesiekiančių juridinių asmenų teikiamos su kūno kultūra ir sportu susijusios paslaugos. Su kūno kultūra ir sportu susijusiomis paslaugomis laikoma: paslaugos, teikiamos kūno kultūros ir sporto dalyviams, tiesiogiai susijusios su jų dalyvavimu, t. y. teisės naudotis kūno kultūrai ir sportui pritaikytomis patalpomis, teritorijomis ir (arba) inventoriumi suteikimas, kūno kultūros ir sporto dalyvių treniravimo ir kitos panašios paslaugos.

Vadovaujantis Lietuvos Respublikos vyriausybės 2008 m. birželio 25 d. nutarimu Nr. 623 „Dėl sporto, kultūros ir pramogų paslaugų teikimo ir vartotojų informavimo, teikiant šias paslaugas, taisyklių patvirtinimo“ *sporto paslaugos* – juridinių ar fizinių asmenų atlygintinai teikiamos paslaugos, susijusios su sporto veikla (pvz., sporto varžybos, sporto klubų, baseinų, sporto salių, sporto trenerių, sporto instruktorių veikla ir panašiai).

Pagal patvirtintus įstaigos nuostatus BĮ Klaipėdos „Viesulo“ sporto centras turi galimybę teikti mokamas sporto priemonių organizavimo ir vykdymo paslaugas sporto klubams, federacijoms, juridiniams ir fiziniams asmenims.

Žemės sklypas adresu Naikupės g. 25A, 25B, Klaipėdoje panaudos sutartimi yra perduotas neatlygintinai naudotis BĮ Klaipėdos „Viesulo“ sporto centrui. Pagrindinė šio žemės naudojimo paskirtis, naudojimo būdas ir pobūdis – visuomeninės paskirties teritorijos, mokslo ir mokymo, kultūros ir sporto, sveikatos apsaugos pastatų bei statinių statybos. Šiame žemės sklype yra įrengtas sporto aikštynas, kuriame treniruojasi regbio sporto šakos sportininkai.

Primename, Klaipėdos miesto savivaldybės taryba 2013 m. gegužės 30 d. sprendimu Nr. T2-129 patvirtino sporto šakų, finansuojamų Klaipėdos miesto savivaldybės biudžetinėse sporto įstaigose, sąrašą. Į šį sąrašą nepateko regbio sporto šaka. Šios sporto šakos atstovams buvo rekomenduota sportinę veiklą vystyti klubinėje sistemoje ir teikti paraiškas dėl dalinio pasirenkamojo vaikų ugdymo programų finansavimo iš sportininko krepšelio lėšų. Taip pat jiems buvo sudarytos sąlygos pirmumo teise neatlygintinai naudotis patalpomis tose pačiose bazėse kuriomis jie naudojosi iki sporto reformos. Ši lengvata buvo taikoma iki 2014 metų gruodžio 31 d.

Kadangi nuo 2015 metų sausio 1 d. visi sporto klubai privalo mokėti už sporto bazių teikiamas paslaugas, todėl būtina patvirtinti sporto aikštyno adresu Naikupės g. 25A, 25 B teikiamų paslaugų įkainį.

Regbio klubas „Klaipėdos kovas“ šiais dalyvauja pasirenkamojo vaikų ugdymo programoje, pagal kurią ugdosi 60 pradinio rengimo vaikų. 2015 metams klubui yra apskaičiuota apie 9265 Eur sportininko krepšelio lėšų. Pagal BĮ Klaipėdos „Viesulo“ sporto centro pateiktus duomenis regbio klubas „Klaipėdos kovas“ sporto aikštynu adresu Naikupės g. 25A, 25B naudojasi daugiausia laiko t.y. apie 220 val. per metus, ši paslauga klubui kainuotų apie 990 Eur.

Atsižvelgiant į BĮ Klaipėdos „Viesulo“ sporto centro pateiktus duomenis, sporto aikštyno išlaikymui per vienerius metus yra skiriama apie 10707 Eur, tai sudaro darbuotojų, prižiūrinčių aikštyną darbo užmokesčio sąnaudos, aikštyno eksploatacinės išlaidos, patalpas valančios (dušų, tualetų, rūbinių) valytojos darbo užmokestis ir patalpų eksploatacinės išlaidos.

**3. Kokių rezultatų laukiama.**

Teikiamu sprendimo projektu bus patvirtintos naujos mokamos sportinės veiklos paslaugos, adresu Naikupės g. 25A, 25 B, Klaipėdoje ir nustatytas sporto aikštyno teikiamų paslaugų 1 valandos įkainis – 4,5 Eur.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos. Buvo atliktas šio sprendimo projekto antikorupcinis vertinimas ir antikorupciniu požiūriu rizikingos teisės akto projekto nuostatos nenustatytos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Kadangi nėra patvirtintos metodikos sporto paslaugų įkainių skaičiavimui, todėl skaičiuojant sporto paslaugų įkainį buvo atsižvelgta į faktines sąnaudas bei į planuojamą užimtumą.

**6. Galimos teigiamos ir neigiamos sprendimo priėmimo pasekmės.**

Šio sprendimo projekto priėmimo teigiamos pasekmės – bus sudarytos sąlygos Klaipėdos regbio klubui „Klaipėdos kovas“ tęsti sportinę veiklą bei sudaryta galimybė kitiems fiziniams ir juridiniams asmenims pasinaudoti aikštyno paslaugomis už nustatytą įkainį.

Neigiamų pasekmių nenumatoma.

PRIDEDAMA:

1. Teikiamų sporto paslaugų įkainių paskaičiavimas aikštyno Naikupės g. 25A, 25B Klaipėdoje, 1 lapas.

2. Teisės aktų projektų antikorupcinio vertinimo pažyma, 5 lapai.

Sporto ir kūno kultūros skyriaus vedėjas Mantas Bagočius